Kan jy glo? Eskom onder droom-werkgewers | Netwerk24
Kan jy glo? Eskom onder droom-werkgewers
Deur Hanlie Stadler 26 Junie 2018 17:49
Glo dit of nie, Eskom is die plek waar studente in tegnologie en ingenieurswese die graagste wil werk.
Beroepslui in tegnologie en ingenieurswese reken Eskom is ’n goeie potensiële werkgewer.
Die nutsmaatskappy is ook die plek waar beroepslui in dié rigtings die derde graagste wil werk.
Dis onder die interessante bevindings van Universum se peilings waaruit ’n ranglys van aantreklikste werkgewers vir 2018 saamgestel is.
Dié jaarlikse peiling meet waar studente aan die een kant en beroepslui aan die ander kant in verskillende sektore die graagste sou wou werk.
Meer as 22 000 mense neem aan die peiling deel.
Die peiling wys staatsdepartemente – soos die departement van gesondheid, van hoër onderwys en van justisie – ook as voorkeur-werkgewers aan. Selfs die Suid-Afrikaanse Inkomstediens, waaroor heelwat omstredenheid tans heers, haal ’n lys.
Só het beroepslui gestem:
In die handel is die drie maatskappye waar mense die graagste wil werk Google Suid-Afrika, SAB en Investec. Die Reserwebank en Suid-Afrikaanse Inkomstediens haal ook die lys.
In ingenieurswese en tegnologie is Google wéér eerste, en daarna Sasol en Eskom.
In natuurlike wetenskappe is die Wetenskaplike en Nywerheidsnavorsingsraad die eerste keuse, gevolg deur die departement van landbou, bosbou en visserye en die departement van wetenskap en tegnologie. Eskom is sewende.
In die kategorie vir geesteswetenskappe, kunste en opvoeding is die departement van hoër onderwys en opleiding die voorkeur-werkgewer, gevolg deur Google en die departement van internasionale betrekkinge. Media24, waarvan Netwerk24 ’n publikasie is, is vierde en die SAUK vyfde.
In die regte wen die departement van justisie, gevolg deur die Nasionale Vervolgingsgesag en Regshulp Suid-Afrika.
In gesondheidsorg troef die departement van gesondheid private werkgewers. Dan volg Mediclinic, Discovery en Netcare.
Meer oor: Google | Eskom | Loopbane | Beroepe
Goeie nuus: Baie SA firmas stel mense aan
5 studierigtings wat vir jong mense ’n werk waarborg
Word jy lui as jy nié afgedank kan word?